Mai 2012

Mai 2012, kroonika

2012. aasta mai algas teisipäeval ja lõppes 31 ööpäeva pärast neljapäeval.

1. mai

 Boliivias võeti president Evo Moralese korraldusel üle ja riigistati Hispaania energiaettevõtte REE kohalik tütarettevõte, millele kuulub umbes kolmveerand Boliivia elektrivõrkudest. 
 Guernsey peaministriks valiti Peter Harwood, kes võitis häältega 27:20 oma vastaskandidaati Jonathan LeTocqi.
 Iisraeli opositsioonipoliitik, endine välisminister ja erakonna Kadima endine esimees Tsipi Livni teatas, et paneb maha oma volitused Iisraeli parlamendi Knesseti liikmena, kuid jätkab tegutsemist poliitikas.
 Prantsusmaa presidendivalimiste esimeses voorus kolmandaks jäänud kandidaat Marine Le Pen teatas, et ei toeta teises voorus valitsevat presidenti Nicolas Sarkozyd ega ka sotsialistide kandidaati François Hollande'i.
 Rumeenia peaministrikandidaat Victor Ponta tegi teatavaks oma valitsuskabineti koosseisu.
 Somaalia keskosas Dhuusamarreebi linnas toime pandud enesetapurünnakus hukkus seitse inimest, teiste seas ka kaks parlamendisaadikut. Rünnak oli suunatud välikohvikus viibinud poliitikute rühma vastu ja vastutuse rünnaku eest võttis islamistlik relvarühmitus aş-Şabāb.
 Türgis alustas konstitutsioonilise lepitamise komisjon riigi uue konstitutsiooni kavandi ettevalmistamist. Tegemist on riigi esimese põhiseadusega, mille sisu üle ei ole otsustamisõigust sõjaväelastel.

2. mai

 Ameerika Ühendriikide president Barack Obama tegi öise üllatusvisiidi Afganistani.
 Ameerika Ühendriikide riigisekretär Hillary Clinton ja rahandusminister Timothy Geithner alustasid ametlikku visiiti Hiinas, et juhtida seal toimuvaid strateegilise ja majandusdialoogi läbirääkimisi.
 Ameerika Ühendriikides Virginia osariigis Arlingtonis peetud kõnes teatas Vabariikliku Partei presidendikandidaadiks pürginud Newt Gingrich oma valimiskampaania lõpetamisest.
 Austria valitsus teatas Ukrainas toimuvate 2012. aasta Euroopa jalgpalli meistrivõistluste ürituste boikoteerimisest ekspeaminister Julija Tõmošenko kohtlemise tõttu.
 Birmas vannutati parlamendi liikmeks endine poliitvang ja kauaaegne opositsioonijuht Aung San Suu Kyi.
 Iirimaa katoliku kiriku pea kardinal Sean Brady teatas, et ei kavatse tagasi astuda. Brady tagasiastumist asuti nõudma seoses BBC telesaates avaldatud andmetega, et Brady teadis konkreetselt lastest, keda pedofiilist preester Brendan Smyth oli ahistanud, kuid ei edastanud toimunu kohta mingeid andmeid politseile.
 Jordaanias vannutati ametisse peaminister Fāyaz aţ-Ţarāwnah' valitsuskabinet.
 Liibüa Rahvuslik Üleminekunõukogu tühistas oma varasema otsuse, mis keelas islamistlikel erakondadel osaleda juunis toimuvatel parlamendivalimistel.
 Lätis Riias allkirjastati Baltimaade sotsiaal- ja tervishoiuministeeriumite vaheline koostööleping, mis puudutas eelkõige meditsiinialase koostöö tõhustamist. Eesti poolt kirjutas lepingule alla sotsiaalminister Hanno Pevkur.
 Portugali pealinna Lissaboni lähistel Caxiase raudteejaamas põrkasid kokku kaks reisirongi. Õnnetuses sai kergeid vigastusi 20 inimest.
 Ungari parlament valis riigi uueks presidendiks valitseva erakonna Fidesz liikme János Áderi, kelle ametiaeg riigipeana algab 10. mail.
 Venemaa president Dmitri Medvedev rahuldas Stavropoli krai kuberneri Valeri Gajevski tagasiastumispalve ja nimetas kuberneri kohusetäitjaks Valeri Zerenkovi.
 ÜRO Julgeolekunõukogu võttis vastu resolutsiooni, mis ähvardas kehtestada nii Sudaani kui ka Lõuna-Sudaani suhtes majandussanktsioonid kui kaks riiki ei lõpeta omavahelist vaenutegevust.
 Eesti kultuuriminister Rein Lang külastas New Yorki, kus ta osales kunstimesside Pulse ja Frieze avamisel ning võttis osa hiljuti loodud Eesti Kaasaegse Kunsti Arenduskeskuse tutvustamisest.
 Eesti Sõjamuuseumi korraldusel algas Tallinnas Hobuveskis ja Viimsi muuseumihoones kahepäevane rahvusvaheline sõjaajalookonverents "1812. aasta sõjaajaloos ning Euroopa, Balti riikide ja Eesti ajaloos". Konverentsi avas kaitseväe juhataja brigaadikindral Riho Terras.
 Saare maakonnas Papissaare sadamas lasti vette uus liinilaev, mis hakkab teenindama Vilsandi saart. Teiste seas osales laeva vettelaskmise tseremoonial regionaalminister Siim-Valmar Kiisler.
 Valgas toimus hooletute puurimistööde tõttu õhtul ulatuslik elektrikatkestus, mis jättis kuni neljaks tunniks elektrita suure osa linnast. Lühikest aega oli ilma elektrienergiata ka Valga haigla.

3. mai

 Argentina parlament andis lõpliku heakskiidu Hispaania kütuseettevõtte Repsol tütarettevõtte YPF natsionaliseerimiseks.
 Euroopa Liit kehtestas sanktsioonid Guinea-Bissau sõjaväehunta kuue liikme vastu, kelle varad külmutati ja kellele kehtestati Euroopa Liidu territooriumile reisimise keeld.
 Haiti parlament kiitis häältega 62:3 heaks Laurent Lamothe'i kandidatuuri peaministri ametikohale.
 Venemaal Dagestanis Mahhatškala äärelinnas toimus kaks politsei kontrollpunkti vastu suunatud autopommi plahvatust. Plahvatustes hukkus 12 inimest ja veel kümned said vigastada.
 Eestis viibis visiidil Euroopa Komisjoni kalandusvolinik Maria Damanaki, keda võõrustas visiidi ajal Eesti keskkonnaminister Keit Pentus.
 President Toomas Hendrik Ilves viibis ühepäevasel töövisiidil Tartus, kus kuulutas auhinnagalal välja noorte ettevõtlikkuse arenguprogrammi ENTRUM parima projekti.
 Ida-Viru ja Lääne-Viru maakonnas algas kaitseväe suurõppus "Kevadtorm", mis kestab 19. maini.
 Haapsalus osales üle 9000 põhikooliõpilase 21 Eesti linnast heategevuslikul teatejooksul, et toetada liikumispuudega laste ravi Haapsalu Neuroloogilises Rehabilitatsioonikeskuses.

4. mai

 Armeenia pealinnas Jerevanis toimunud valitseva Vabariikliku Partei valimiskampaania üritusel plahvatasid gaasiballoonid. Võimude hinnangul sai vigastada 144 inimest, kellest enam kui 100 vajasid haiglaravi. 
 Egiptuse pealinnas Kairos puhkesid taas vägivaldsed kokkupõrked meeleavaldajate ja sisejulgeolekujõudude vahel, seekord toimusid need kaitseministeeriumi hoone juures. Kokkupõrgetes hukkus üks sõdur ja vigastada said sajad inimesed. Võimud kehtestasid kokkupõrgete järel piirkonnas öise komandanditunni.
 Iraanis toimus parlamendivalimiste teine voor, millega täideti 290-liikmelise parlamendi 65 saadikukohta.
 Rootsi pealinnas Stockholmis ja Soome pealinnas Helsingis algasid 2012. aasta jäähoki maailmameistrivõistlused.
 Suurbritannias toimusid kohalike omavalitsuste valimised. Teiste seas toimusid linnapea valimised Londonis, kus ametisse valiti tagasi senine linnapea, Konservatiivse Partei esindaja Boris Johnson. Suuremas osas omavalitsustest sai valitsev Konservatiivne Partei lüüa.
 Tansaania president Jakaya Kikwete vabastas ametist kuus korruptsioonikahtluse alla sattunud ministrit oma valitsuskabinetis: oma koha kaotasid rahandus-, energia-, turismi-, transpordi-, kaubandus- ja tervishoiuminister.
 Venemaal Peterburis karistas kohus geiaktivisti Nikolai Aleksejevit 5000 rubla suuruse trahviga homoseksuaalsuse propaganda eest alaealiste seas. Tegemist on esimese sellise süüdistuse alusel määratud trahviga Peterburis, kus linnaduuma mõne kuu eest vastava seaduse vastu võttis.
 Venemaa president Dmitri Medvedev esitas Permi krai kuberneri ametikohale Viktor Basargini, Jaroslavli oblasti kuberneri ametikohale Sergei Jastrebovi ja Stavropoli krai kuberneri ametikohale Valeri Zerenkovi kandidatuuri.
 Eesti välisminister Urmas Paet sõitis kahepäevasele ametlikule visiidile Kasahstani, et avada riigi pealinnas Astanas Eesti saatkond.
 Tallinnas toimusid Eesti ja India poliitilised konsultatsioonid.
 Tallinna Ülikoolis algas rahvusvaheline kutsepedagoogika konverents "Kutsekooli õpilase roll ja tähendus".
 Ida-Virumaal Auveres pandi nurgakivi Eesti Energia uuele elektrijaamale. Tseremoonial osales ka majandus- ja kommunikatsiooniminister Juhan Parts.

5. mai

 Ameerika Ühendriikide president Barack Obama alustas Ohio osariigis toimunud valimiskoosolekuga ametlikult presidendivalimiste kampaaniat.
 Jaapan alustas oma viimase tuumareaktori sulgemisprotsessi. Tegemist oli Hokkaidō prefektuuris asuva Tomari tuumaelektrijaama kolmanda reaktoriga.
 Suurbritannias Londonis avati 2012. aasta suveolümpiamängude staadion.
 Tais Rayongi provintsis Map Ta Phutis asuvas riigi suurimas keemiatehases toimusid plahvatused ja puhkes tulekahju. Plahvatused toimusid ajal, mil töölised puhastasid kemikaalitsisterne. Õnnetuses hukkus 12 inimest ja veel vähemalt 100 inimest sai vigastada. 
 Venemaa president Dmitri Medvedev esitas Leningradi oblasti kuberneri kandidaadiks Aleksandr Drozdenko ja Burjaatia presidendi kandidaadiks senise riigipea Vjatšeslav Nagovitsõni.
 Eestis peeti üleriigilist talgupäeva "Teeme ära!".
 Eesti Rahvusraamatukogu konverentsikeskuses toimus Kodutütarde suurkogu.

6. mai

 Ameerika Ühendriikide riigisekretär Hillary Clinton alustas kolmepäevast ametlikku visiiti Indias, mille raames kohtus ta inimõiguste organisatsioonide esindajate, Lääne-Bengali osariigi peaministri Mamata Banerjee ja India peaministri Manmohan Singhiga.
 Armeenias toimusid parlamendivalimised.
 Iisraeli peaminister Binyamin Netanyahu teatas, et soovib järgmise nelja kuu jooksul läbi viia erakorralised parlamendivalimised ning moodustada seejärel laiapõhjalise valitsuskoalitsiooni.
 Jaapanit umbes kuuekümne kilomeetri kaugusel Tōkyōst tabanud tornaado purustas hooneid ja elektriposte ning võttis elektri tuhandetelt elanikelt. Hukkus üks ja vigastada sai paarkümmend inimest. 
 Kreekas toimusid parlamendivalimised, kus senised valitsuserakonnad kaotasid oma juhtiva positsiooni. Valimised võitis 18,8 protsendiga konservatiivne erakond Uus Demokraatia, mis eelmistel valimistel oli saanud 33,5 protsenti häältest. Teiseks tõusis äärmusvasakpoolsete parteide valimisliit SYRIZA, mis kogus 16,8 protsenti antud häältest. Kolmandaks jäi 13,2 protsendi häältega sotsiaaldemokraatlik partei Ülekreekaline Sotsialistlik Liikumine, olles eelmistel valimistel kogunud 43,9 protsenti häältest. Valimisaktiivsus oli 65,1 protsenti.
 Prantsusmaal toimus presidendivalimiste teine voor. Valimised võitis Prantsuse Sotsialistliku Partei kandidaat François Hollande, kes kogus 51,6 protsenti valijate häältest. Senine president Nicolas Sarkozy kaotas talle 3,2 protsendiga. Valimisaktiivsus oli 80,3 protsenti.
 Saksamaal Schleswig-Holsteini liidumaal toimusid liidumaa parlamendi valimised. Valimistel saavutasid peaaegu võrdse tulemuse Kristlik-Demokraatlik Liit, mis kogus 30,8 protsenti häältest, ja Saksamaa Sotsiaaldemokraatlik Partei, mis kogus 30,4 protsenti häältest. Mõlemad erakonnad said 69-liikmelises parlamendis 22 saadikukohta. Valimisaktiivsus oli 60,1 protsenti.
 Serbias toimusid presidendi-, parlamendi- ja kohalike omavalitsuste valimised.
 Eesti välisminister Urmas Paet viibis ametlikul visiidil Türgis, kus ta kohtus Türgi Euroopa Liidu asjade ministri Egemen Bağişiga. Koos osalesid nad İstanbulis toimunud kepikõnniüritusel.
 Eesti kaitseminister Mart Laar esitas peaminister Andrus Ansipile avalduse kaitseministri ametist lahkumiseks.
 Eestis Tallinnas tähistasid rootsi, soome ja saksa kogudus ühiselt Rootsi-Mihkli kiriku taaspühitsemise 10. aastapäeva, mille puhul peeti jumalateenistust neljas keeles.

7. mai

 Ameerika Ühendriikide Luure Keskagentuur teatas, et hoidis ära Al-Qā‘idah' Jeemeni haru poolt kavandatud rünnaku reisilennukile, milleks plaaniti kasutada aluspesusse paigaldatud lõhkeainet.
 Bahamal toimusid parlamendivalimised. Progressiivne Liberaalne Partei võitis 38-kohalises parlamendis 29 kohta.
 Kreekas teatas paremtsentristliku erakonna Uus Demokraatia esimees Antónis Samarás valitsusläbirääkimiste ebaõnnestumisest ja uue valitsuse moodustamiseks saadud mandaadist loobumisest.
 Malawi devalveeris 33 protsendi ulatuses oma rahvusvaluutat kvatšat. Devalveerimine tõi kaasa toidukaupade kokkuostupaanika.
 Süürias toimusid parlamendivalimised, mis on esimesed mitmeparteivalimised enam kui viiekümne aasta kestel. Opositsioon on siiski otsustanud valimisi boikoteerida.
 Venemaa presidendiks vannutati Vladimir Putin. Samal päeval esitas Putin peaministrikandidaadiks oma eelkäija presidendi ametis Dmitri Medvedevi ja nimetas kuni uue valitsusjuhi ametisse kinnitamiseni peaministri kohusetäitjaks asepeaminister Viktor Zubkovi.
 President Toomas Hendrik Ilves alustas kahepäevast töövisiiti Taanis.
 Eesti haridus- ja teadusminister Jaak Aaviksoo alustas kolmepäevast visiiti Abu Dhabis, kus ta astus panelistina üles rahvusvahelisel haridusteemalisel tippkohtumisel "Transforming education summit".
 Eesti põllumajandusminister Helir-Valdor Seeder viibis ringsõidul Valga-, Võru- ja Põlvamaal.
 Eesti rahandusminister Jürgen Ligi esines Rootsis Stockholmis toimuval eelarvestrateegia ja fiskaalne konsolideerimise teemalisel rahvusvahelisel konverentsil, mille korraldajaks oli Rahvusvaheline Valuutafond.
 Isamaa ja Res Publica Liidu eestseisus esitas kaitseministri kandidaadiks erakonna esimehe Urmas Reinsalu.
 Tallinna abilinnapea, Eesti Keskerakonna liige Mihhail Kõlvart esitas Tallinna halduskohtule kaebuse seoses tema mainimisega Kaitsepolitseiameti 2011. aasta aastaraamatus.

8. mai

 Ameerika Ühendriikide Põhja-Carolina osariigis toimus rahvahääletus, millel 61-protsendilise toetusega kiideti heaks samasooliste abielu ja registreeritud partnerluse põhiseaduslik keeld.
 Bahama peaministrina vannutati ametisse Perry Christie.
 Iisraeli peaminister ja erakonna Likud esimees Binyamin Netanyahu teatas, et on saavutanud kokkuleppe uue valitsuskoalitsiooni moodustamiseks erakonnaga Kadima.
 Kreekas sai vasakradikaalse valimisliidu SYRIZA juht, erakonna Synaspismós esimees Aléxis Tsípras ülesandeks moodustada uus valitsus, kuid teatas järgmisel päeval, et ei saa ülesandega hakkama.
 Portugali valitsus otsustas kulude kärpimiseks ja tööviljakuse suurendamiseks likvideerida alates 2013. aastast viieks aastaks neli riigipüha neljateistkümnest: kõigi pühakute päeva, Kristuse taevassemineku suurpüha, Portugali Vabariigi aastapäeva ja Hispaania okupatsioonist vabanemise aastapäeva. 
 Sint-Maartenis esitas tagasiastumispalve peaminister Sarah Wescot-Williamsi valitsuskabinet.
 Venemaa Riigiduuma kinnitas häältega 299:144 riigi uueks peaministriks Dmitri Medvedevi.
 Eesti peaminister Andrus Ansip viibis Tapal, kus võttis osa Eesti Kaitseväe suurõppusest Kevadtorm.
 Pärnus toimus Päästeameti asutamise 20. aastapäevale pühendatud konverents. Konverentsil pidas ettekande siseturvalisusest siseminister Ken-Marti Vaher.

9. mai

 Ameerika Ühendriikide president Barack Obama teatas uudistekanalile ABC News antud intervjuus esimest korda pärast presidendiks saamist, et toetab samasoolistele paaridele abiellumisõiguse andmist.
 Gruusia pealinnas Thbilisis etendus Euroopa päeva tähistamise raames ulatuslik Eestit tutvustav kultuuriprogramm.
 Gruusia parlament võttis esimesel lugemisel seaduseparanduse, millega alandati parlamendiliikmete vanuse alampiiri 25. eluaastalt 21. eluaastale.
 Iisraeli parlament Knesset andis heakskiidu erakondade Likud ja Kadima vahel sõlmitud koalitsioonile, millel on 120-liikmelises parlamendis 94 parlamendiliikme toetus. Kadima esimees Shaul Mofaz sai Iisraeli asepeaministriks.
 Indoneesia pealinna Jakarta kohal demonstratsioonlendu sooritanud Vene reisilennuk Suhhoi Superjet 100 kadus radariekraanidelt, olles jõudnud Salaki vulkaani lähistele. Lennuki rusud leiti hiljem 1650 meetri kõrguselt mäeküljelt.
 Kongo Demokraatliku Vabariigi parlament kinnitas häältega 324:53 ametisse peaminister Augustin Matata Ponyo Maponi valitsuskabineti.
 Leedus Kaunases toimus Baltimaade põllumajandusministrite ametlik kohtumine.
 Prantsusmaal Pariisis vahistati 13 tuletõrjujat, kellele esitati kahtlustus oma noore meeskolleegi vägistamises initsiatsiooniriituse käigus.
 Serbia senised valitsusparteid Demokraatlik Partei ja Serbia Sotsialistlik Partei jõudsid kokkuleppele uue valitsuskoalitsiooni moodustamises.
 Ukrainas vanglakaristust kandev ekspeaminister Julija Tõmošenko lõpetas 20 päeva kestnud näljastreigi.
 Eestis Tallinnas toimus Euroopa naistearstide korraline kongress. Ürituse avas sotsiaalminister Hanno Pevkur.

10. mai

 Alžeerias toimusid parlamendivalimised, mille võitis ametlike tulemuste kohaselt valitsev erakond Rahvuslik Vabastusrinne. 463-kohalises parlamendis sai Rahvuslik Vabastusrinne 220 kohta. Valimisaktiivsus oli 42,4 protsenti.
 Belgias Brüsselis algas Euroopa Liidu liikmesriikide haridus-, noorte-, kultuuri- ja spordiministrite kahepäevane ametlik kohtumine, kus Eestit esindas kultuuriminister Rein Lang.
 Leedus Kaunases avati rahvusvaheline põllumajandusmess AgroBalt 2012, mille avatseremoonial osales ka Eesti põllumajandusminister Helir-Valdor Seeder.
 Peruus astusid tagasi siseminister Daniel Lozada ja kaitseminister Luis Alberto Otárola, kellele heideti ette marksistliku relvarühmituse Särav Tee vastu korraldatud politseioperatsioonide puudulikku ettevalmistust.
 Prantsusmaal astus tagasi peaminister François Filloni valitsuskabinet.
 Suurbritannias algas avaliku sektori töötajate 24-tunnine streik, millega protesteeriti pensionikärbete vastu. Streigis osales umbes 400 000 avaliku sektori töötegijat.
 Ungaris astus presidendi ametisse valitseva erakonna Fidesz liige János Áder.
 Venemaa president Vladimir Putin rahuldas Mordva Vabariigi pea Nikolai Merkuškini tagasiastumispalve ja nimetas tema kohusetäitjaks Mordva peaministri Vladimir Volkovi. Samal päeval rahuldas Putin Samara oblasti kuberneri Vladimir Artjakovi tagasiastumispalve ja nimetas Merkuškini Samara oblasti kuberneri kohusetäitjaks.
 Eestis võttis XII Riigikogu teist korda vastu haridusreformi aluseks oleva ülikooliseaduse, rakenduskõrgkooli seaduse ja teiste seaduste muutmise seaduse, mille president Toomas Hendrik Ilves oli jätnud varem välja kuulutamata.
 Eesti Rahvusraamatukogu konverentsikeskuses toimus Haridus- ja Teadusministeeriumi korraldatud noorteseire aastakonverents.
 Tallinna Püha Vaimu kirikus õnnistati ametisse EELK Usuteaduse Instituudi uus rektor Ove Sander. Ametisse õnnistamisel osalesid teiste seas EELK peapiiskop Andres Põder, regionaalminister Siim-Valmar Kiisler ja Tartu Ülikooli usuteaduskonna dekaan Riho Altnurme.

11. mai

 Guinea-Bissau ajutise riigipeana astus ametisse Manuel Serifo Nhamadjo.
 Kreekas teatas erakonna Ülekreekaline Sotsialistlik Liikumine esimees Evángelos Venizélos, et ei suutnud moodustada uut valitsust. Venizélos oli 6 päeva jooksul juba kolmas kandidaat, kelle läbirääkimised uue valitsuskoalitsiooni loomiseks ebaõnnestusid.
 Leedu president Dalia Grybauskaitė külastas Ukrainas vanglakaristust kandvat, parasjagu Harkivis haiglaravil viibivat ekspeaminister Julija Tõmošenkot. Grybauskaitė on esimene Euroopa Liidu tipp-poliitik, kes on Tõmošenkot pärast tema vangistamist külastanud.
 Poola parlamendi alamkoda Seim kiitis häältega 268:185 heaks uue seaduse, mille kohaselt tõuseb riigis meeste pensioniiga 67. eluaastani 2020. aastal ja naiste pensioniiga 67. eluaastani 2040. aastal.
 Venemaal astus Moskva oblasti kubernerina ametisse senine eriolukordade minister Sergei Šoigu.
 Venemaa president Vladimir Putin rahuldas Burjaatia Vabariigi pea Vjatšeslav Nagovitsõni ja Leningradi oblasti kuberneri Valeri Serdjukovi tagasiastumispalved.
 Eesti uue kaitseministrina kinnitati ametisse Urmas Reinsalu.
 Eestisse saabus ametlikule visiidile Türgi välisminister Ahmet Davutoğlu, kes kohtus president Toomas Hendrik Ilvese, peaminister Andrus Ansipi ja välisminister Urmas Paetiga.
 Eestisse saabus ametlikule visiidile Ukraina välisministeeriumi delegatsioon eesotsas välisministri asetäitja Pavlo Klimkiniga, et pidada siin kahe riigi välisministeeriumite vahelisi poliitilisi konsultatsioone.
 Tallinnas algas iga-aastane rahvusvaheline Lennart Meri konverents, mille teemaks on seekord "Demokraatliku turumajanduse tulevik". Konverents kestab 13. maini.
 Tallinnas avati Eesti Meremuuseumi uus Lennusadama näitustekompleks. Avamisel osales ka kultuuriminister Rein Lang.

12. mai

 Ameerika Ühendriikides Virginia osariigis Lynchburgis peetud esinemises kinnitas Vabariikliku Partei tõenäoline presidendikandidaat Mitt Romney, et ei tunnista mingit muud abieluvormi peale abielu ühe mehe ja ühe naise vahel. Romney kõne oli vastuseks president Barack Obama hiljutisele sõnavõtule, milles viimane väljendas toetust samasooliste abielu legaliseerimisele.
 Argentinas Paraná jõel Zarate linna lähistel põrkasid kokku Argentina kaubalaev ja Paraguay puksiir. Kokkupõrkes raskelt vigastada saanud kaubalaev kaldus küljele ja vajus põhja, kadunuks jäi seitse meeskonnaliiget.
 Kesk-Aafrika Vabariigis tabati üks Uganda mässulise relvarühmituse Issanda Vastupanuarmee väepealikke ja rühmituse sõjalise strateegia peamisi kavandajaid Caesar Achellam.
 Lõuna-Koreas Yeosus algas Expo 2012.
 Nigeeria politsei teatas, et vahistas Kano linnas riigi põhjaosas mitu terroriakti toime pannud islamistliku relvarühmituse Boko Haram kõrge komandöri Suleiman Mohammedi.
 Türgi suurimas linnas İstanbulis puhkesid pärast jalgpalliklubi Fenerbahçe tiitlikaotust Türgi jalgpalli meistrivõistluste finaalis kokkupõrked jalgpalliklubi poolehoidjate ja politsei vahel. Kadıköy linnaosas rüüstasid fännid kauplusi ja süütasid põlema kaks politseiautot.
 Venemaal kinnitas Samara oblasti duuma oblasti uueks kuberneriks Nikolai Merkuškini.
 Eesti Kunstnike Liit ja Tallinna Linnavalitsus kuulutasid välja 2012. aasta Kristjan Raua nimelise kunstipreemia laureaadid. Auhind antakse Loit Jõekaldale, Elo Järvele, Andrus Kasemaale ja Ivar Sakkile.
 Eesti Euroopa Liikumine valis aasta eurooplaseks vandeadvokaat Allar Jõksi.
 Tallinnas avati Eesti Meremuuseumi Lennusadama näitustekompleks ka avalikkusele. Avapäeval külastas uut muuseumit üle 4000 inimese.
 Tallinnas Audentese spordikeskuses toimus Eesti, Läti, Leedu ja Soome välisministeeriumi võistkondade vaheline üheksas korvpalliturniir.

13. mai

 Ameerika Ühendriikides astus tagasi internetiteenuste ettevõtte Yahoo tegevjuht Scott Thompson, keda süüdistati oma infotehnoloogiaalase hariduse kohta käivate andmete võltsimises. Firma uueks tegevjuhiks nimetati Ross Levinson.
 Gruusia pealinna Thbilisit tabas ulatuslik üleujutus kui linna läbiv Kura jõgi tungis üle kallaste. Üleujutuse tagajärjel hukkus vähemalt viis ja sai vigastada kümneid inimesi. Linnas kuulutati välja erakorraline seisukord.
 Hiina pealinnas Pekingis peetud kolmepoolsetel kõnelustel leppisid Hiina president Hu Jintao, Jaapani peaminister Yoshihiko Noda ja Lõuna-Korea president Lee Myung-bak kokku kõneluste alustamises Ida-Aasia vabakaubandusleppe ettevalmistamiseks.
 Kreeka president Károlos Papoúlias alustas kõigi parlamendierakondade esindajatega kõnelusi laiapõhjalise valitsuskoalitsiooni moodustamiseks. Äärmusvasakpoolsete parteide valimisliit SYRIZA teatas peatselt, et loobub edasistest kõnelustest, sest ei ole valmis muutma oma seisukohta Euroopa Liidu abipaketi küsimuses.
 Liibanoni sadamalinnas Tripolis puhkesid öösel kokkupõrked sunniitide ja alaviitide vahel. Kokkupõrkeid seostati Süüria sõjapõgenikke aidanud sunniidi imaami vahistamisega, keda võimud kahtlustavad seotuses terroristidega. Kokkupõrgetes hukkus kaks inimest.
 Saksamaal Nordrhein-Westfaleni liidumaal toimusid liidumaa parlamendi valimised. Valimised võitis Saksamaa Sotsiaaldemokraatlik Partei, mis kogus 39,1 protsendi valijate toetuse ja 237-liikmelises parlamendis 99 kohta. Teiseks jäi Kristlik-Demokraatlik Liit 26,3 protsendi häältega ja 67 kohaga parlamendis. Valimisaktiivsus oli 59,6 protsenti.
 Eesti rahvuslik lennukompanii Estonian Air lõpetas Tallinna–Kuressaare lennuliini teenindamise.
 Eestis tähistati emadepäeva. Traditsioonilise aasta ema tiitli pälvis sel korral Kodutütarde Harjumaa organisatsiooni vanem, Loksa noortekeskuse juhataja Margit Amer, kelle peres kasvab kolm poega. Tiitli andis Estonia kontserdisaalis peetud emadepäeva aktusel üle president Toomas Hendrik Ilves.

14. mai

 Ameerika Ühendriikide reitinguagentuur Moody's alandas 26 Itaalia panga krediidireitingut. Teiste seas vähendati suurpankade UniCredit ja Intesa Sanpaolo reitinguid.
 Ameerika Ühendriikides Vabariikliku Partei presidendikandidaadiks pürgiv paremliberaalne poliitik Ron Paul teatas, et lõpetab oma aktiivse valimiskampaania ega osale veel toimumata osariikide eelvalimistel.
 Belgias Brüsselis toimus Euroopa Liidu välisasjade nõukogu istung, kus Eestit esindas välisminister Urmas Paet.
 Belgias Brüsselis algas Euroopa Liidu põllumajandus- ja kalandusnõukogu kahepäevane istung, kus Eestit esindasid keskkonnaminister Keit Pentus ja põllumajandusminister Helir-Valdor Seeder.
 Belgias Brüsselis toimus euroala rahandusministrite kohtumine, millel osales ka Eesti rahandusminister Jürgen Ligi.
 Lääne-Aafrika Riikide Majandusühendus ähvardas taas kehtestada sanktsioonid Mali vastu, kus formaalselt võimu tsiviilvalitsusele üle andnud sõjaväelased jätkavad sekkumist poliitikasse.
 Mongoolia endine president Nambarõn Enhbajar vabastati tervislikel põhjustel kautsjoni vastu. Enhbajar vahistati aprillis süüdistatuna korruptsioonis ja oli viimastel nädalatel pidanud näljastreiki, mistõttu vajas ta haiglaravi.
 Nepali põhjaosas kukkus Jomsomi lennuväljale maandumisel alla lennukompaniile Agni Air kuulunud reisilennuk 21 inimesega pardal. Hukkus 15 inimest, 6 ellujäänut toimetati haiglaravile.
 Saksamaal Berliinis algas Euroopa Liidu energiaministrite kahepäevane kohtumine, kus Eestit esindas majandus- ja kommunikatsiooniminister Juhan Parts.
 Ukrainas jõustas president Viktor Janukovõtš oma allkirjaga riigi uue karistusseadustiku.
 Venemaal kinnitas Mordva Vabariigi duuma vabariigi peaks Vladimir Volkovi.
 Venemaal astus ametist tagasi Sverdlovski oblasti kuberner Aleksandr Mišarin. Kuberneri kohusetäitjaks nimetati senine presidendi esindaja Uurali föderaalringkonnas Jevgeni Kuivašev.
 Eestit külastas Leningradi oblasti asekuberner Sergei Jahnjuk koos teda saatva delegatsiooniga.
 XII Riigikogu ees andis ametivande ja asus kaitseministri ametisse Urmas Reinsalu.

15. mai

 Belgias Brüsselis toimus Euroopa Liidu rahandusministrite kohtumine, kus osales ka Eesti rahandusminister Jürgen Ligi. Kohtumisel lepiti ühehäälselt kokku Euroopa Liidu pankadele kehtivate kapitalinõuete karmistamises.
 Colombia pealinnas Bogotás toimus autopommiplahvatus, mille abil üritati tappa endist siseministrit Fernando Londonot. Poliitik sai kergelt vigastada, plahvatuses hukkusid tema autojuht ja ihukaitsja.
 Grenada parlamendis võitis peaminister Tillman Thomase valitsuskabinet häältega 8:5 tema vastu korraldatud usaldushääletuse.
 Indias astus Uttarakhandi osariigi kubernerina ametisse Aziz Qureshi.
 Kreekas lõppesid tulemusteta kõnelused uue valitsuse moodustamiseks ja muutus vältimatuks uute parlamendivalimiste korraldamine.
 Prantsusmaal astus presidendiametisse François Hollande. Samal päeval nimetas president uueks peaministriks Jean-Marc Ayrault.
 Saksamaal Aachenis toimus Karl Suure Euroopa noorteauhinna tseremoonia, millel tunnustati eurooplaste üksteisemõistmist ja euroopalikke väärtusi edendavaid noorteprojekte. Eestist kandideerinud projektide seast valiti parimaks Eesti Arstiteadusüliõpilaste Seltsi projekt "Kultuuri sõlmed". 
 Slovakkias võitis peaminister Robert Fico valitsus parlamendis toimunud usaldushääletuse. Valitsuse ametis jätkamist toetas 82 parlamendiliiget, vajalik oli vähemalt 76 saadiku toetus.
 Eestis Tallinnas toimus Moskva Patriarhaadi Eesti Õigeusu Kiriku täiskogu, millel valiti ametisse Sinodi uus koosseis. Sinodi liikmeteks valiti ülempreestrid Oleg Vrona, Juvenalius Kaarma ja Vitali Gavrilov, preestermunk Jona (Golovastikov) ning ilmikud Sergei Männik ja Rostislav Rumjantsev.

16. mai

 Brasiilia president Dilma Rousseff nimetas ametisse niinimetatud tõekomisjoni, mille ülesandeks on uurida sõjaväelise diktatuuri aastatel 1964–1985 toime pandud kuritegusid ja inimõiguste rikkumisi.
 Guinea-Bissau peaministri kohusetäitjana nimetati ametisse Rui Duarte de Barros.
 Hispaania kuninganna Sofia tühistas seoses Gibraltari vetes jätkuva kalastamistüliga oma visiidi Suurbritanniasse. Kuninganna Sofia pidi osalema 18. mail Briti kuninganna Elizabeth II valitsemise teemantjuubeli tähistamisel.
 Hollandis Haagis Endise Jugoslaavia Rahvusvahelises Kriminaaltribunalis algas kohtuprotsess sõjakuritegudes süüdistatava Serbia kindrali Ratko Mladići üle.
 Hondurases San Pedro Sula linna vanglas puhkesid vangide rahutused, milles hukkus 1 ja sai vigastada 10 inimest. Rahutuste käigus haarasid vangid vangla oma kontrolli alla.
 Kreeka uute parlamendivalimiste toimumise kuupäevaks määrati 17. juuni.
 Palestiina president Maḩmūd ‘Abbās nimetas ametisse Salam Fayyadi uue valitsuskabineti. Islamiliikumine Ḩamās on keeldunud ka seda valitsust tunnustamast.
 Prantsusmaal Cannes'i linnas algas Cannes'i filmifestival.
 Prantsusmaa uus peaminister Jean-Marc Ayrault tegi teatavaks oma valitsuskabineti koosseisu. Välisministriks sai kunagine peaminister Laurent Fabius, rahandusministriks president François Hollande'i valimiskampaaniat juhtinud Pierre Moscovici, kaitseministriks Jean-Yves Le Drian ja siseministriks Manuel Valls.
 Prantsusmaa president François Hollande soor esimese välisvisiidi Saksamaale, kus kohtus liidukantsler Angela Merkeliga euroala riigivõlakriisi puudutavate küsimuste arutamiseks.
 Eestit külastas Ameerika Ühendriikide asevälisminister William Burns.
 Päästeamet lõpetas üheksa riikliku päästekomando tegevuse. Suleti Emmastes, Kanepis, Leisis, Palamusel, Puhjas, Pukas, Sakus, Võnnus ja Võsul tegutsenud päästekomandod.
 Tallinnas Pirita kloostri varemetes toimus looduskaitsekuu pidulik avaüritus, kus osales ka keskkonnaminister Keit Pentus ja anti üle Eerik Kumari looduskaitsepreemia.

17. mai

 Birmas Yangonis toimus riigi ajaloo esimene üritus, kus nõuti homoseksuaalsetele inimestele võrdseid õigusi ja seksuaalse sättumuse alusel diskrimineerimise lõpetamist. Üritusel osales umbes 400 inimest. Homoseksuaalne vahekord on Birmas endiselt kriminaalkorras karistatav, kuid seadust enamasti täide ei viida.
 Gruusia pealinnas Thbilisis toimus mõnekümne osalejaga geiparaad, millel osalejaid ründasid õigeusklikud meeleavaldajad. Sündmustesse pidi sekkuma politsei, kes arreteeris mitmed paraadil osalenuid rünnanud meeleavaldajad.
 Guinea-Bissausse saabusid esimesed 70 Lääne-Aafrika Riikide Majandusühenduse rahuvalvesõdurit Burkina Fasost, kelle ülesandeks on tagada riigis võimu üleminek sõjaväehuntalt tsiviilvalitsusele.
 Kreekas nimetati ametisse uus tehnokraatidest koosnev üleminekuvalitsus, mille ülesandeks on juhtida riiki kuni 17. juunil toimuvate parlamendivalimisteni. Peaministriks sai kohtunik Panagiótis Pikramménos.
 Prantsusmaal pidas oma esimese istungi peaminister Jean-Marc Ayrault' valitsuskabinet. Uue valitsuse üks esimesi otsuseid oli oma palkade kärpimine 30 protsendi võrra.
 Tadžikistanis otsustas välisfilmide impordiga tegelev firma Tantana mitte levitada Briti koomiku Sacha Baron Coheni uut komöödiat "Diktaator", põhjendades seda "elanikkonna seas valitseva mentaliteediga".
 Venemaa koosseisu kuuluva Tšetšeeni Vabariigi pea Ramzan Kadõrov vabastas ametist peaminister Odes Baisultanovi valitsuse.
 Vietnami keskosas Buôn Ma Thuộti linna lähistel sõitis sillalt välja ja kukkus jõkke autobuss. Õnnetuses hukkus 32 inimest, veel 21 inimest sai vigastada ja vajas haiglaravi.
 Eestit külastas Saksamaa Baden-Württembergi liidumaa parlamendi majandus- ja rahanduskomisjoni delegatsioon.
 Eesti välisminister Urmas Paet alustas kahepäevast ametlikku visiiti Ameerika Ühendriikides New Yorgis.
 Eesti välisministeeriumi asekantsler Lauri Bambus avas Eesti aukonsulaadi Poolas Gdański linnas. Eesti aukonsuliks Gdańskis sai Tomasz Posadzki.

18. mai

 Ameerika Ühendriikides Marylandi osariigis Camp Davidis algas G8 tippkohtumine.
 Bermudal lahkus ametist kuberner Sir Richard Gozney. Kuberneri kohusetäitjana astus samal päeval ametisse David B. Arkley.
 Ekvatoriaal-Guineas astus tagasi peaminister Ignacio Milam Tangi valitsuskabinet.
 Hispaania kütusefirma Repsol katkestas oma Argentina tütarettevõtte natsionaliseerimise tõttu vedelgaasi tarned Argentinale.
 Hondurases San Pedro Sula linna vanglas 16.mail võimu haaranud mässulised vangid nõustusid alla andma kui politsei ähvardas vangla tormijooksuga tagasi vallutada.
 Lõuna-Aafrika Vabariigi ekspresident Thabo Mbeki alustas visiiti Sudaanis, et vahendada rahukõnelusi Sudaani ja Lõuna-Sudaani vahel.
 Malawi president Joyce Banda teatas kavast dekriminaliseerida homoseksuaalne käitumine.
 Türkmenistani president Gurbanguly Berdimuhammedow andis konstitutsiooni- ja taassünnipüha puhul armu 1022 kinnipeetavale. 
 Venemaal rahuldas president Vladimir Putin Irkutski oblasti kuberneri Dmitri Mezentsevi tagasiastumispalve ja nimetas kuberneri kohusetäitjaks Sergei Jeroštšenko.
 ÜRO Julgeolekunõukogu kehtestas Guinea-Bissau sõjaväehunta viiele liikmele rahvusvahelise reisikeelu.
 Eestis Viljandis teatris Ugala tähistati Tartu Ülikooli Viljandi Kultuuriakadeemia asutamise 60. aastapäeva. Valitsust esindas üritusel põllumajandusminister Helir-Valdor Seeder.

19. mai

 Afganistanis Khowsti provintsis tappis enesetaputerrorist politsei kontrollpunktile toime pandud rünnakus 10 inimest.
 Aserbaidžaani pealinnas Bakuus toimus 2012. aasta Eurovisiooni lauluvõistluse avamistseremoonia.
 Itaalia lõunaosas Brindisi linnas plahvatas kohaliku kooli juures prügikasti paigutatud pomm. Plahvatuses hukkus teismeline tüdruk, vigastusi said veel viis inimest. Brindisi linnapea seostas plahvatust maffiaga.
 Saksamaal Münchenis Allianz Arena jalgpallistaadionil toimunud UEFA Meistrite Liiga finaalmängu võitis Suurbritannia jalgpalliklubi Chelsea FC, lüües penaltiseerias tulemusega 4:3 Saksamaa klubi Müncheni Bayern.
 Somaalia pealinnas Muqdishos toimus kaks pommiplahvatust, milles hukkus kokku viis inimest. Plahvatuste eest keegi vastutust ei võtnud, kahtlus langes islamistidele.
 Süürias Dayr az-Zawri linnas õhkis enesetaputerrorist julgeolekujõudude kohaliku peakorteri ees lõhkeainega täidetud auto. Hukkus 9 ja sai vigastada umbes 100 inimest. Muudes linnades toimunud tulistamistes ja plahvatustes hukkus veel 10 inimest.
 Eestis toimus üleriigiline muuseumiöö, mil paljusid muuseume ja mäluasutusi oli võimalik kella 18–23 külastada tasuta.
 Eestis Rakveres toimus kaitseväe suurõppuse Kevadtorm lõpetamine. Toimunud lõpurivistusel osalesid Kaitseväe Peastaabi ülem Peeter Hoppe ja maaväe ülem Indrek Sirel.

20. mai

 Leidis aset rõngakujuline päikesevarjutus.
 Ameerika Ühendriikides Chicagos algas NATO kahepäevane tippkohtumine, kus Eestit esindasid peaminister Andrus Ansip, välisminister Urmas Paet, kaitseminister Urmas Reinsalu ja Kaitseväe ülem Riho Terras.
 Dominikaani Vabariigis toimusid presidendivalimised. Valimised võitis 51,2 protsendilise toetusega valitseva Dominikaani Vabastuspartei kandidaat Danilo Medina.
 Haiti võimud vahistasid 59 endist sõdurit, kes olid avaldanud meelt Haiti relvajõudude taastamise toetuseks. Haiti likvideeris oma armee 1995. aastal ja ei ole seda siiani taastanud. Vahistatud mehi süüdistati ebaseadusliku relvastatud organisatsiooni moodustamises ning keeldumises loovutada oma vorm ja relvad.
 Ida-Timori presidendina vannutati ametisse Taur Matan Ruak.
 Itaalia põhjaosa tabas kohaliku aja järgi kell 4 hommikul 6-magnituudine maavärin, mille kese asus 35 kilomeetri kaugusel Bologna linnast põhja suunas. Maavärinas varises kokku mitmeid maju, hukkus seitse inimest.
 Serbias toimus presidendivalimiste teine voor.
 Soomes Helsingis Hartwall Areenal toimus 2012. aasta jäähoki maailmameistrivõistluste finaal, kus Venemaa jäähokikoondis võitis tulemusega 6:2 Slovakkia jäähokikoondist.
 Eestis Tallinnas algas 22. maini kestev Euroopa suurim lennundusüritus Routes Europe, kus osales 800 delegaati Euroopa erinevatest lennufirmadest. Sõnavõtuga esines ka Euroopa Komisjoni transpordivolinik Siim Kallas. Üritust võõrustas Tallinna Lennart Meri lennujaam.

21. mai

 Albaania lõunaosas Himare linna lähistel kukkus kaljult alla üliõpilasi vedanud buss. Õnnetuses hukkus 11 inimest ja veel 22 inimest sai vigastada.
 Ekvatoriaal-Guinea uueks peaministriks nimetati Vicente Ehate Tomi.
 Jeemeni pealinnas Şan‘ā's õhkis sõjaväelase vormi kandnud enesetaputerrorist kesklinnas toimunud sõjaväeparaadil pommi. Hukkus 96 inimest ja veel ligi 300 inimest sai eri raskusastmega vigastusi. Vastutuse rünnaku eest võttis islamistlik terroriorganisatsioon Al-Qā‘idah.
 Mali sõjaväehunta juht Amadou Sanogo ja Lääne-Aafrika Riikide Majandusühendus jõudsid kokkuleppele, millega pikendati riigipea kohuseid täitva parlamendi esimehe Dioncounda Traoré volitusi ühe aasta võrra. Ühtlasi nõustuti tunnustama Sanogot endise riigipeana.
 Paapua Uus-Guinea ülemkohus jättis jõusse oma senise otsuse, mille kohaselt tunnistati riigi seaduslikuks peaministriks Sir Michael Somare. Otsuse järel lasi peaminister Peter O'Neilli valitsus ülemkohtu esimehe vahistada.
 Sri Lankas vabastati vanglast riigi relvajõudude endine ülem kindral Sarath Fonseka, kes vangistati 2010. aastal pärast seda, kui ta oli valimistel kandideerinud valitseva presidendi Mahinda Rajapaksa vastu.
 Türgi rahvuslik lennukompanii Turkish Airlines kinnitas, et kavatseb alustada lähiajal regulaarlende liinil İstanbul–Tallinn vahepeatusega Riias.
 Venemaa president Vladimir Putin tegi teatavaks peaminister Dmitri Medvedevi valitsuskabineti koosseisu.
 Venemaa president Vladimir Putin nimetas oma esindajaks Uurali föderaalringkonnas masinatehase Uralvagonzavodi tsehhi juhataja Igor Holmanskihhi.
 Venemaal vabastas Põhja-Osseetia Alaania Vabariigi pea Taimuraz Mamsurov ametist peaminister Nikolai Hlõntsovi valitsuse.
 Venemaa koosseisu kuuluva Tšetšeeni Vabariigi valitsusjuhi kohusetäitjaks nimetati Isa Tumhadžijev.
 Ühinenud Rahvaste Organisatsiooni inimõiguste volinik Navi Pillay alustas nädalast ametlikku visiiti Zimbabwes, et kohtuda president Robert Mugabe ja peaminister Morgan Tsvangiraiga.
 President Toomas Hendrik Ilves kuulutas välja 10. mail XII Riigikogus vastu võetud ülikooliseaduse, rakenduskõrgkooli seaduse ja teiste seaduste muutmise seaduse.

22. mai

 Ameerika Ühendriikide Kennedy Kosmosekeskusest startis Rahvusvahelisse kosmosejaama tarvikuid toimetav kosmosesüstik, mida opereerib California osariigis tegutsev erafirma SpaceX. Tegemist on esimese taolise kommertslennuga maailma astronautika ajaloos. 
 Bulgaariat tabas kohaliku aja järgi kella 3 paiku 5,8-magnituudine maavärin, mille epitsenter asus 30 kilomeetrit pealinnast Sofiast edelas, Perniki linna lähistel. Inimohvreid maavärinaga ei kaasnenud.
 Hispaanias olid haridustöötajate üleriigilise streigi tõttu suletud peaaegu kõik üldharidus- ja kõrgkoolid. Kärbete vastu suunatud streigina ei ühinenud riigi haldusüksustest ainsana Baleaarid ja Baski autonoomne piirkond.
 Rootsi lennufirmad Skyways ja City Airline esitasid kohtule pankrotiavalduse. Mõlemad firmad kuuluvad Ukraina ärimehele Igor Kolomoiskile.
 Venemaa president Vladimir Putin rahuldas Karjala Vabariigi pea Andrei Nelidovi tagasiastumispalve ja nimetas tema kohusetäitjaks Aleksandr Hudilaineni.
 Venemaa peaminister Dmitri Medvedev astus valitseva erakonna Ühtne Venemaa liikmeks.
 Venemaa peaminister Dmitri Medvedev nimetas senise asepeaministri Igor Setšini riikliku naftakompanii Rosneft juhatuse esimeheks.
 Venemaa koosseisu kuuluva Põhja-Osseetia uueks valitsusjuhiks nimetati Sergei Takojev.
 Reformierakonna rahastamisskandaal: Eestis avaldas ajaleht Postimees Reformierakonna liikme Silver Meikari artikli, milles viimane väitis, et on enda nime all annetanud erakonnale teadmata päritolu raha. Taolised annetused oli Meikari väidetel sanktsioneerinud tollane erakonna peasekretär Kristen Michal.
 Eesti Vabaõhumuuseum tähistas oma asutamise 55. aastapäeva. Aastapäeva üritustel osales ka kultuuriminister Rein Lang.

23. mai

 Ameerika Ühendriikide infotehnoloogiaettevõte Hewlett-Packard teatas kavast vähendada oma personali 8 protsenti, mis tähendab 27 000 töökoha koondamist. Selle tulemusel peaks ettevõte 2014. aasta lõpuks kokku hoidma 3–3,5 miljardit USA dollarit.
 Bermuda kubernerina vannutati ametisse George Fergusson.
 Egiptuses algas presidendivalimiste esimene voor. Hääletamine leidis aset kahel järjestikusel päeval.

24. mai

 Belgias Brüsselis toimus Euroopa Ülemkogu erakorraline istung, kus Eestit esindas peaminister Andrus Ansip.
 Venemaa president Vladimir Putin nimetas senise kuberneri kohusetäitja Jevgeni Kuivaševi Sverdlovski oblasti kuberneriks.
 Venemaa koosseisu kuuluva Põhja-Osseetia parlament kinnitas regiooni uueks valitsusjuhiks Sergei Takojevi.
 Venemaa koosseisu kuuluva Tšetšeeni Vabariigi peaministriks nimetati Abubakar Edelgerijev.

25. mai

 Ameerika Ühendriikidest 22. mail startinud, ettevõttele SpaceX kuuluv erakosmoselaev põkkus Rahvusvahelise kosmosejaamaga.
 Austrias Sankt Pölteni linnas tulistas 37-aastane mees oma poega kooli garderoobis pähe ja põgenes sündmuskohalt. Hiljem sooritas ta ise enesetapu. 
 Jeemeni põhjaosas Ḩazm al-Jawfi linnas rammis enesetaputerrorist lõhkeainega täidetud autoga kooli, kus kohalikud mässulised pidasid reedest palvust. Rünnakus hukkus vähemalt 12 inimest, keegi rünnaku eest ametlikult vastutust ei võtnud.
 Mehhiko piirilinnas Nuevo Laredos toimunud autopommiplahvatuses sai vigastada 10 politseiametnikku. Võimude arvates sooritas rünnaku kuritegelik rühmitus Los Zetas.
 Paapua Uus-Guinea parlament tühistas riigi ülemkohtu otsuse 21. maist, millega riigi peaministriks oli ennistatud Sir Michael Somare ja jättis ametisse Peter O'Neilli valitsuse.
 Prantsusmaa president François Hollande tegi üllatusvisiidi Afganistani, külastades seal missioonil viibivaid Prantsuse sõdureid.
 Somaalias vallutasid Aafrika Liidu väed islamiliikumise aş-Şabāb olulise tugipunkti Afgooye linna.
 Süürias al-Ḩūlāh' piirkonnas tapeti valitsusvägede rünnakus 108 inimest, teiste seas 49 naist ja 38 last. Süüria võimud keeldusid rünnaku eest vastutust võtmast ja süüdistasid massimõrva toimepanekus terroriste.
 Zimbabwet külastanud Ühinenud Rahvaste Organisatsiooni inimõiguste volinik Navi Pillay kutsus lääneriike üles tühistama Zimbabwe vastu kehtestatud majandussanktsioonid, sest need teevad kõige rohkem kahju riigi elanikkonna vaeseimale osale.
 Ungaris Budapestis toimunud rahvusvahelise jalgpalliföderatsiooni FIFA aastakonverentsil anti Lõuna-Sudaanile ametlik liikmestaatus. Lõuna-Sudaanist sai sellega organisatsiooni 209. liige
 Eestis Tallinnas algas neli päeva kestev NATO parlamentaarse assamblee kevadistung. 
 Tallinnas Männikul leidsid Päästeameti demineerijad 15 tonni maha maetud plahvatusohtlikku lõhkeainet, mis maeti sinna ilmselt 1936. aastal pärast Männikul asunud laskemoonatehase plahvatust.

26. mai

 Aserbaidžaani pealinnas Bakuus toimus 2012. aasta Eurovisiooni lauluvõistluse finaal. Võitjaks tuli ülekaaluka häälteenamusega Rootsi laul "Euphoria" Loreeni esituses. Eesti laul "Kuula", mille esitas Ott Lepland, saavutas lõpparvestuses kuuenda koha.
 Lesothos toimusid parlamendivalimised. Valimised võitis peaminister Pakalitha Mosisili erakond Demokraatlik Kongress, mis sai 120-kohalises parlamendis 48 kohta. 
 Mali põhjaosas Azawadi riigi välja kuulutanud tuareegide relvarühmitused Rahvuslik Liikumine Azawadi Vabastamiseks ja Ansar Dine jõudsid kokkuleppele ühinemises ja Azawadi muutmises šariaadi seadustel põhinevaks islamiriigiks.
Hyvinkää tulistamine: Soomes Hyvinkää linnas avas 18-aastane noormees öösel maja katuselt tule tänaval liikunud inimeste pihta. Tulistamises hukkusid 18-aastased noormees ja neiu, veel seitse inimest, teiste seas ka üks politseiametnik, said vigastada. Tulistaja tabati hiljem elusana ja tunnistas oma teo üles.
 Tuneesias Jundūbah' sadamalinnas toimusid kokkupõrked politsei ja salafistlike meeleavaldajate vahel. Äärmusislamistlikud meeleavaldajad, kes protesteerisid oma nelja mõttekaaslase vahistamise vastu, süütasid põlema julgeolekujõudude kohaliku peakorteri ning ründasid alkoholi müüvaid baare ja kauplusi.
 Venemaa peaminister Dmitri Medvedev valiti valitseva erakonna Ühtne Venemaa esimeheks.
 Eestis võttis poliitiline mittetulundusühing Vaba Isamaaline Kodanik oma üldkoosolekul vastu kaks pöördumist, millest ühes mõistis hukka olukorra Tallinna linna juhtimisel ning teises väljendas muret Eestis välja kujunenud poliitilise kriisi pärast, kutsudes üles vähendama erakondade riiklikku rahastamist.

27. mai

 Gruusia pealinnas Thbilisis toimus kümnete tuhandete osavõtjatega opositsiooni meeleavaldus, mille organiseeris riigi üks rikkamaid mehi ja president Mihheil Saakašvili peamisi oponente Bidzina Ivanišvili.
 Hiina koosseisu kuuluva Tiibeti autonoomse piirkonna pealinnas Lhasas süütasid ennast protestiks Hiina okupatsiooni vastu põlema kaks meest. Neist üks suri saadud vigastustesse, teine toimetati haiglaravile.
 India peaminister Manmohan Singh alustas kolmepäevast ametlikku visiiti Birmas, olles esimene India valitsusjuht alates 1987. aastast, kes naaberriiki Birmat külastab. Visiidi käigus allkirjastati 12 lepingut, mille eesmärk on arendada kaubandussidemeid ja diplomaatilisi suhteid.
 Marokos Casablancas toimusid massilised meeleavaldused, millel osalenud süüdistasid võime valimislubaduste täitmata jätmises. Meeleavaldused olid korraldatud kohalike ametiühinguorganisatsioonide poolt ja neil osalesid kümned tuhanded inimesed.
 Prantsusmaal lõppes Cannes'i filmifestival. Festivali peaauhinna Kuldne Palmioks pälvis Austria režissöör Michael Haneke filmi "Armastus" eest.
 Suurbritannias Londonis anti kätte Briti Filmi- ja Telekunsti Akadeemia teleauhinnad. Parima meespeaosatäitja auhinna sai Dominic West ja parima naispeaosatäitja auhinna Emily Watson, mõlemad rollide eest telesarjas "Appropriate Adult".
 Venemaal Moskvas Arbatil toimus opositsiooni korraldatud meeleavaldus "Valge defilee". Politsei pidas kinni enam kui 100 meeleavaldusel osalenut, kellest enamus vabastati hiljemalt järgmise päeva hommikuks.

28. mai

 Katari pealinnas Ad-Dawḩah's puhkes Villaggio ostukeskuses võimas tulekahju. Põlengus hukkus 19 inimest, kellest 13 olid lapsed. Hukkunute seas oli arvukalt välisriikide kodanikke.
 Keenia pealinna Nairobi Moi Avenue tänava kaubanduskeskuses toimus võimas plahvatus, mille tagajärjel sai vigastada 33 inimest. Kui algselt kahtlustati plahvatuse põhjusena elektririket, siis hiljem selgus, et tõenäoliselt oli tegemist pommiga.
 Kreekas algas ajakirjanike 24-tunnine streik, mille tagajärjel lõpetasid töö kõik tele- ja raadiojaamad, ette valmistamata jäid ka järgmise päeva ajalehed. Streigiga protesteeriti palgakärbete, kasvava tööpuuduse ja uute kollektiivlepingute vastu.
 Nepali peaminister Bāburām Bhaṭṭarāī kuulutas pärast peaaegu neli aastat kestnud poliitilist patiseisu ja suutmatust vastu võtta uut põhiseadust välja uued parlamendivalimised, mis peavad aset leidma järgneva kuue kuu jooksul.
 Suurbritannias Londoni lähistel Greenwichis süttis öösel kella 3.30 paiku kemikaalide töötlemise vabriku laohoone. Tuletõrjel kulus põlengu kustutamiseks üle kolme tunni. Inimesed õnnetuses kannatada ei saanud.
 Ukrainas astus ametist tagasi rahvusliku olümpiakomitee peasekretär Volodõmõr Geraštšenko, kes üritas teha ebaseaduslikku äri 2012. aasta suveolümpiamängude piletitega.
 Eestis Tallinnas tähistati Tallinna Autobussikoondise eestvedamisel Tallinna avaliku bussiliikluse käivitamise 90. aastapäeva.
 Reformierakonna rahastamisskandaal: Eesti peaminister Andrus Ansip esines intervjuus Silver Meikari süüdistusi tõrjudes avalikkust üllatanud väitega, mille kohaselt on Eestis telefonikõnede pealtkuulamine üldlevinud praktika.

29. mai

 Ameerika Ühendriikide, Austraalia, Hispaania, Hollandi, Itaalia, Kanada, Prantsusmaa, Saksamaa, Suurbritannia ja Šveitsi võimud teatasid, et saadavad seoses 25. mail toime pandud massimõrvaga maalt välja Süüria diplomaadid.
 Belgias Brüsselis toimus Euroopa Liidu välisministrite ja Euroopa asjade ministrite kohtumine. Eestit esindas kohtumisel välisminister Urmas Paet.
 Birma opositsioonijuht Aung San Suu Kyi saabus Taisse, alustades oma esimest välisvisiiti pärast 15 aastat kestnud koduaresti.
 Itaalia Emilia Romagna maakonda tabas kohaliku aja järgi kell 9.03 5,8-magnituudine maavärin, mille epitsenter asus 40 kilomeetrit Bologna linnast põhja suunas 9,6 kilomeetri sügavusel maapinnas. Maavärina tõttu hukkus 16 ja sai vigastada umbes 200 inimest.
 Lõuna-Sudaani ja Sudaani vahel algasid järjekordsed rahuläbirääkimised piirikonflikti lõpetamiseks.
 Paapua Uus-Guinea parlament muutis oma 25. mai otsuse argumentatsiooni ja teatas, et Sir Michael Somare on automaatselt peaministri kohustest vabastatud, sest ta pole osalenud järjest kolmel parlamendiistungil. Reaalselt valitsust kontrolliv Peter O'Neill kuulutas ennast peaministri kohusetäitjaks.
 Somaalias sattus islamistide rünnaku alla president Shariif Shiikh Axmedi konvoi, kui president käis vaatamas islamistidelt tagasi vallutatud Afgooye linna. Sõduritel õnnestus rünnak tagasi lüüa, president pääses vigastusteta.
 Türgis tähistati mitmekesiste pidustustega Konstantinoopoli vallutamise 559. aastapäeva. Pidustuste keskmes oli Kuldsarve laht, kus õhtul toimus umbes 10 000 raketiga ilutulestik.
 Türgi rahvusliku lennukompanii Turkish Airlines pardapersonal alustas tähtajatut streiki, et protesteerida Türgi parlamendis esimesele lugemisele tuleva seaduseelnõu vastu, mis keelustab lennufirmade töötajate streigid. Tühistada tuli 104 lendu. Vastusammuna tühistas lennufirma mitmete streikivate töötajate töölepingud.
 Venemaal kinnitas Irkutski oblasti seadusandlik kogu oblasti kuberneriks Sergei Jeroštšenko ja Sverdlovski oblasti seadusandlik kogu oblasti kuberneriks Jevgeni Kuivaševi.
 Eestis Kehtnas taasavati pärast renoveerimist Kehtna Majandus- ja Tehnoloogiakooli õpilaskodu ja tehnoloogiamaja, avamisel osales ka haridus- ja teadusminister Jaak Aaviksoo.
 Elamislubade müügiskandaal: XII Riigikogu uurimiskomisjon avaldas lõpparuande, mis käsitles poliitikute Indrek Raudse, Nikolai Stelmachi ja Siim Kabritsa tegevust peamiselt Venemaalt pärit ärimeestele Eesti elamislubade hankimisel. Komisjon tuvastas, et enamusel elamislubade saanutel puudus Eestis reaalne äritegevus. Elamislubade vahendamisega tegeles aruande kohaselt ainult Stelmach, kuid Raudne oli sellisest tegevusest teadlik. Kabritsa seoseid elamislubade hankimisega ei tuvastatud.

30. mai

 Albaania parlamendis ebaõnnestus presidendivalimiste esimene katse. 
 Hollandis Haagis mõistis Ühinenud Rahvaste Organisatsiooni Sierra Leone sõjakuritegude eritribunal Libeeria ekspresidendi Charles Ghankay Taylori 50 aastaks vangi. Aprillis tunnistati Taylor süüdi Sierra Leone kodusõja ajal valitsusvastaste mässuliste toetamisel aastatel 1991–1992.
 Lesothos esitas seoses 26. mail toimunud parlamendivalimistega tagasiastumispalve peaminister Pakalitha Mosisili valitsuskabinet.
 Paapua Uus-Guinea parlament valis 56 poolthäälega peaministriks tagasi Peter O'Neilli, kes kohe ka uuesti ametisse vannutati.
 Venemaal vannutati Omski oblasti kubernerina ametisse Viktor Nazarov.
 Eestis Tallinnas algas rahvusvaheline kirjandusfestival HeadRead.

31. mai

 Ameerika Ühendriikides Massachusettsi osariigis Bostonis tunnistas apellatsioonikohus mitmed 1996. aastal vastu võetud abielu kaitse seaduse osad põhiseadusega vastuolus olevaks. Küsimust hakkab edasi arutama USA Ülemkohus. Abielu kaitse seadus on peamine föderaalseadus, mis ei võimalda samasooliste abielu tunnustamist riiklikul tasandil.
 Armeenias jõudsid Armeenia Vabariiklik Partei ja tsentristlik erakond Seaduse Maa kokkuleppele valitsuskoalitsiooni moodustamises.
 Iirimaal toimus rahvahääletus Euroopa Liidu fiskaalpakti heakskiitmise küsimuses.
 Iraagi pealinna Bagdadi tabas pommirünnakute laine, plahvatustes hukkus kokku 12 inimest.
 Saksamaal Stralsundis toimus Läänemeremaade Nõukogu liikmesriikide peaministrite kohtumine, kus osales ka Eesti peaminister Andrus Ansip.
 Serbia presidendina vannutati ametisse Serbia Progressiivse Partei esimees Tomislav Nikolić.
 Somaalia lõunaosas hõivasid valitsusväed islamiliikumise aş-Şabāb kontrolli all olnud Afmadoow' linna. Islamistid taandusid linnast võitluseta.
 Türgi suurimas linnas İstanbulis algas kahepäevane rahvusvaheline konverents, mis keskendus tee leidmisele kodusõja ja anarhia lõpetamiseks Somaalias.
 Eestisse saabub ametlikule visiidile Malta president George Abela, kes kohtub siin president Toomas Hendrik Ilvese, põllumajandusminister Helir-Valdor Seederi ja rahandusminister Jürgen Ligiga.
 Tartu Ülikooli uueks rektoriks valiti kolmandas hääletusvoorus professor Volli Kalm, kes kogus esimeses voorus 123, teises voorus 153 ja kolmandas voorus 210 poolthäält.

 2012-05